Tupakan sisältämä nikotiini on yksi eniten riippuvuutta aiheuttavista aineista, joita tunnetaan. Sillä voi olla sekä piristävä että rauhoittava vaikutus. Tupakan polttaminen välittää aivoille nikotiinia nopeasti ja toistuvasti. Joka kerta kun ihminen vetää tupakansavua henkeensä, hän saa yhden annoksen nikotiinia. Niinpä suunnilleen askin päivässä polttava tupakoitsija saa päivittäin noin 200 annosta nikotiinia, mikä on suurempi annosmäärä kuin minkään muun aineen käyttäjillä. Tällaisten toistuvien annosten vuoksi nikotiini aiheuttaa poikkeuksellisen vahvan riippuvuuden. Ellei koukkuun jäänyt tupakoitsija saa kaipaamaansa nikotiinia, hänelle tulee vieroitusoireita.

”Olette hänen orjiaan, koska tottelette häntä.” (Roomalaisille 6:16.) Voitko todella totella Jumalaa, jos olet tupakan orja?

Raamattu auttaa meitä saamaan oikean näkemyksen tupakkariippuvuudesta. Siinä sanotaan: ”Ettekö tiedä, että jos jatkuvasti tarjoudutte jollekulle orjiksi totellaksenne häntä, niin te olette hänen orjiaan, koska tottelette häntä?” (Roomalaisille 6:16.) Kun halu saada tupakkaa alkaa hallita ihmisen ajattelua ja toimintaa, hänestä tulee pian alentavan tavan orja. Jumala, jonka nimi on Jehova, haluaa meidän kuitenkin olevan vapaita eikä sellaisten tapojen orjia, jotka joko vahingoittavat kehoamme tai turmelevat ”henkemme” eli vallitsevan mielenlaatumme (Psalmit 83:18; 2. Korinttilaisille 7:1). Kun ihmisen arvostus ja kunnioitus Jehovaa kohtaan kasvaa, hän ymmärtää, että Jehova ansaitsee häneltä parasta ja ettei hän voi antaa sitä, jos hän on vaarallisen tavan orjuuttama. Tämän tajuaminen antaa ihmiselle tahdonvoimaa vastustaa vahingollisia haluja.

Saksassa asuva Olaf voitti 16 vuotta kestäneen tupakkariippuvuutensa, joka oli alkanut hänen ollessaan 12-vuotias. Hän kertoo: ”Ensimmäinen polttamani savuke oli kuin harmiton lumipallo, mutta vuosien mittaan se kasvoi valtavaksi lumivyöryksi. Kerran kun tupakat pääsivät loppumaan, turhauduin niin että keräsin tuhkakupista kaikki tupakantumpit, kaavin niistä purut ja käärin savukkeen sanomalehden palasesta. Näin jälkikäteen tajuan, että se oli todella häpeällistä.” Miten Olaf pääsi eroon tupakoinnista? ”Ratkaiseva seikka oli halu miellyttää Jehovaa”, hän sanoo. ”Jehovan rakkaus ihmisiä kohtaan ja hänen tarjoamansa toivo antoivat minulle voimaa päästä lopullisesti eroon tästä riippuvuudesta.”